Лексема бабёр ‘жывёліна атрада грызуноў, якая жыве ў лесе каля рэк і вадаёмаў і мае каштоўнае футра’ зарэгестрыравана ў беларускай літаратурнай мове і з’яўляецца агульнавядомай у гаворках: Каля рэк водзяцца бабры, хітрыя звяры, зделаюць плаціну, палачак накоруць [здымуць кару] і робюць хаткі. Гэтая назва засведчана і на тэрыторыі беларускіх гаворак Віленшчыны ў Літве. Фанетычны варыянт бобэр бытуе ў гаворках Ганцавіцкага р-на. У межах усходнепалескага рэгіёну ўжываецца фанетычны варыянт бабер. Словаўтваральны варыянт бабрак адзначаны ў Чэрвеньскім раёне.